Bratislava 17. júla (TASR) - Od 1. septembra by sa mal rodičovský príspevok zvýšiť z 4 230 Sk na 4 440 Sk. Ministerstvo práce, sociálnych vecí a rodiny (MPSVR) SR predložilo návrh na úpravu sumy rodičovského príspevku do pripomienkového konania.
Ide o každoročnú valorizáciu k 1. septembru, ktorá vyplýva zo zákona o rodičovskom príspevku. MPSVR vyplatí na rodičovských príspevkoch v tomto roku o 85,2 milióna Sk viac. Úprava nenavýši finančné prostriedky rozpočtované v kapitole ministerstva.
Zákon ráta s valorizáciou aj v rokoch 2007 až 2009. Zvyšovaním vyplácanej sumy rodičovského príspevku sa odhaduje nárast finančných prostriedkov v rezorte v roku 2007 o 342,8 milióna Sk, v roku 2008 o 344,8 milióna Sk a v roku 2009 o 345,5 milióna Sk.
Úprava sumy rodičovského príspevku sa vypočítava tak, že sa násobí koeficientom, ktorým sa upravili sumy životného minima. V tomto roku sa rodičovský príspevok navrhuje upraviť o 5,2 %.